Kommissionens beslutning

af 30. maj 2001

om ændring af beslutning 93/402/EØF om dyresundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika for at tage hensyn til dyresundhedssituationen i Brasilien og om ændring af beslutning 2001/388/EF om ændring af beslutning 93/402/EØF om dyresundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika for at tage hensyn til dyresundhedssituationen i Uruguay

(meddelt under nummer K(2001) 1534)

(EØS-relevant tekst)

(2001/410/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved direktiv 97/79/EF(2), særlig artikel 14 og 22, og

ud fra følgende betragtninger:

(1) Ved Kommissionens beslutning 93/402/EØF(3), senest ændret ved beslutning 2001/388/EF(4), fastsættes der sundhedsmæssige betingelser og bestemmelser om udstedelse af sundhedscertifikat ved indførsel af fersk kød fra Colombia, Paraguay, Uruguay, Brasilien, Chile og Argentina.

(2) Ved indførsel af fersk kød skal der tages hensyn til de forskelligartede epidemiologiske forhold i de pågældende lande og i de forskellige dele af disse lande.

(3) Veterinærmyndighederne i de pågældende lande skal bekræfte, at deres lande eller regioner har været fri for kvægpest og mund- og klovesyge i mindst 12 måneder. De ansvarlige myndigheder skal endvidere forpligte sig til inden for 24 timer pr. telefax, telex eller telegram at underrette Kommissionen og medlemsstaterne om bekræftede tilfælde af ovennævnte sygdomme eller ændringer af vaccinationspolitikken i forbindelse hermed.

(4) Regionen Rio Grande do Sul var mund- og klovesygefri, og vaccinationen blev indstillet i maj 2000. Den 9. maj 2001 bekræftede Brasilien imidlertid to udbrud af mund- og klovesyge i denne region, og der gennemføres nu nødvaccination.

(5) For at forhindre spredning af sygdommen har Brasiliens ansvarlige myndigheder indført et vaccinationsprogram for kvæg i hele regionen.

(6) Det er nødvendigt at suspendere indførsel af fersk kød fra dyr, der kan være mund- og klovesygesmittede, til EU fra Rio Grande do Sul, men der kan dog tillades indførsel fra denne region af udbenet kød, som er fremstillet og certificeret i overensstemmelse med beslutning 93/402/EØF senest den 9. maj.

(7) Under forudsætning af at Brasiliens myndigheder forelægger oplysninger om gennemførelsen af deres vaccinationsprogram, og sygdommen er under kontrol, tages denne beslutning op til revision med henblik på genoptagelse af indførslen af udbenet fersk kød 30 dage efter afslutningen af programmet i Rio Grande do Sul.

(8) Efter den seneste ændring af beslutning 93/402/EØF ved beslutning 2001/388/EF om suspension af indførsel til EU af fersk kød fra Uruguay bør det præciseres, at hestekød ikke er omfattet af suspensionen.

(9) Beslutning 93/402/EØF og 2001/388/EF bør ændres i overensstemmelse hermed.

(10) De i denne beslutning fastsatte foranstaltninger tages op til revision på baggrund af situationens udvikling.

(11) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Medlemsstaterne kan ikke give tilladelse til indførsel af fersk kød fra dyr, der kan være mund- og klovesygesmittede, fra regionen Rio Grande do Sul i Brasilien, og i beslutning 93/402/EØF foretages følgende ændring:

Bilag I affattes som angivet i bilaget til nærværende beslutning.

Artikel 2

Uanset ovenstående artikel 1 kan medlemsstaterne imidlertid give tilladelse til indførsel af udbenet fersk kød fra Rio Grande do Sul, der er slagtet senest den 9. maj 2001, og som er certificeret i overensstemmelse med betingelserne i beslutning 93/402/EØF.

Artikel 3

Artikel 2 i beslutning 2001/388/EF ændres ved tilføjelse af ordene "fra dyr, der kan være mund- og klovesygesmittede" i stk. 1, litra a), efter ordene "alt fersk kød", i stk. 1, litra b), efter ordene "udbenet fersk kød og slagteaffald" og i stk. 2 efter ordene "ikke-udbenet fersk kød og slagteaffald".

Artikel 4

Denne beslutning tages op til revision på baggrund af situationens udvikling.

Artikel 5

Denne beslutning er rettet til medlemsstaterne.

Udfærdiget i Bruxelles, den 30. maj 2001.

På Kommissionens vegne

David Byrne

Medlem af Kommissionen

(1) EFT L 302 af 31.12.1972, s. 28.

(2) EFT L 24 af 30.1.1998, s. 31.

(3) EFT L 179 af 22.7.1993, s. 11.

(4) EFT L 137 af 19.5.2001, s. 33.

BILAG

"BILAG I

AFGRÆNSNING AF OMRÅDER I SYDAMERIKA MED HENBLIK PÅ UDSTEDELSE AF DYRESUNDHEDSCERTIFIKATER

>TABELPOSITION>"